Jak prowi kalyndorz je dziśka 24.7.03 w Kynszperku łohydny hyc, ale nóm to ale ani w najmniyjszym nie wadzi, bo oboźny je luftym 400 km daleko a my mómy 2 dni słodkigo spokoju. Zaroz dzisio mómy za zadani jakimkolwiyk dozwolónym sposobym dosmyczyć do obozowiska łódki ale aby było ciekawi robiymy to z pomocóm wózka z wyfukniónymi kołami...Ludzie tu sóm mocka sympatyczni ale najwiyncyj łoczywiście wodniacy, głównie synczyska. Ci nóm aj pumogajóm ze stawianiym Spirita, ale nima żech sie do dzisio pewno jeśli to nie było tym, że my sie dupnie jak szwołki kónsek od nich przewlykały z Bebi do plawek... Popołedniu po robocie grómy Kanaste. Władek je ale jakisi niesłóny niemasny, bo chcioł z Koczkóm wygrać nad babami 10:0 ale mu to jakosi nie wychodzi.A je tu noc a zasie dziyń, tj. 25.7.03 a my idymy wykupiś samoobsługe. Nikierzi sie na nas pofidernie dziwajóm, albo raczy jeno na Janusza kiery pydlo po sklepie z wózkym pełnym ... zimnioków (i fakt to nie wyglóndo normalnie...). Popołedniu sie czochcymy barwóm głowy. Najgorzi nóm kóńczy Janusz kierymu czyrwóno chyto na rużowo a jeno na samym wyrchu głowy. Wieczór przed spaniym je mało bitwa o pingwiny łod Bebi, bo ich zasie nie chce na noc pojczać. Nikierzi usynajóm zmierzli. A je tu nareszcie 26.7.03 a ta burzka kiero miała zadzierżeć cug z Cieszyna fórt nigdzi... tak sie na głowie robiymy łod biydy to co je widzieć na tej piyrszej fotce a pydlómy na banhof. Jaaaaa wolno było słodki, ale teraz nóm zaczyno przeca eszcze słodsze tańczyni według Tomaszowego gwizdka. Albo snad ni ...?
Ludzie kierzi sie jeszcze nie starczyli łostrzigać paznokcie albo oblyc czorne rzeczy naisto zaroz dzisio lutujóm, bo drzewo w biołym sie fest źle nosi a obrobio. Nikierzi pracujóm jak śrubki, ale co sie nie robi dla kochanego łoboźnego, świyntego spokoju i dlo zaśmiocio. Widzieć baby piłować drzewo to je przeca na całe życi J.O 18.00 apel jak głosi świynty Tomaszów notatniczek, kiery oprócz tego nóm mo do przipómniynio O UTRZYMYWANIU KLARU W OBOZOWISKU I NAMIOTACH!
Wieczór piyrwsze łognisko(a płónie!)+ zaznajómiyni z gróm całoobozowóm. Znaczy to, że Piotrusiek hipko koło ogniska zbabrany jak Smurf a Danka jako Szebestowa sie skorży na Macha, że jóm niechoł. Bebi czyli Czyrwóny Kapturek to wszystko, dlo łodmiany, rzeszy a Władek sie chwoli ze swojimi musklami, z Danczynym ryncznikym na głowie i mo jakisi problemy z lampóm-także Aladyn. Wszystki ty ludziki bajkowe sie skarżóm na Złóm Moc, kiero robi szkaradztwa w świecie bajek i to my właśnie sie z nióm mómy nad Ohrzóm rozprawić. A kaj by przeca lepi rozpocznyć jeśli ni u Dziadka Wszechwiadka? Dostowómy koraliki, radzi jak błechy ... to eszcze nie wiymy, że zaroz na dalszy dziyń o nich przidymy ...
P.S.:Daria mo urodziny ale tymuże skleroza je niemożno rzecz a Grzibol nie wiy kaj to dokładnie dać tak to dowóm TU i TERAZ i życzym wszystkigo naj z łokazji 14 urodzinek.
Niedziela je tako sie jak na niedziele przistoji, gier je moc, ale że sóm czas łod czasu pieróńsko ciynżki! Dopołednia grómy WODNIKA. Kadra je z tej gry cało wyśmioto, my uż miyni bo do przodku je jasne że nimogymy wygrać. Je trzeba nosić wode z rzyki do kibli. Miłym ożywiyniym gry je oczywiście łobecność w wodzie prowdziwego planktónu i innego niemożnego plugactwa. Napić sie czegosi takigo tak bakteryje w jelitach sóm lepsze niż po Actimelu... Suma sumarum ale przegrywómy. Koraliki mómy w pryczu, kadra sie śmieje. Popołedniu grómy SMERFETKE. Mómy za zadani jóm wysmyczyć z Biołej Dziury przez rozwiónzani zagadek Zgrywusowych niespodzianek. Gra je mocka fajno gdyby ni to, że hned 3 dziyń obozu móm roztargany sandał, także je ciuto morbidnie ...
W poniedziałek majóm słóżbe Muminki. Masnie ligowo sie okazuje Lenka w swoim czyrwónym komplecie... ale wszystko łod poczóntku. Tak wiync za 7 górami,7 lasami i 1 dolinóm je jedna chatka. Ale nima to tako łobyczejno chatka. Je to Spirit a tyn wymyśloł, że sie zagrómy ŁODZIE. I tak sie czwochcymy w lekko zimnej wodzie i hladómy patyki z szyframi. Dlo podniesiynio poziomu adrenaliny nikierych z nas ty patyki czas łod czasu zóstanóm kajsi w pryczu pod jezym, jedyn sie nóndzie aż wieczór... Jynym że to by to było mocka lekki jeno taki tekst łodszyfrować i kóniec. I tak jako w argentyński telenoweli naszo gra mo dalszy łodcinek(jako w telenoweli fórt to same, bo Teletubisie zasie łostatni) i nazywo sie BUNIA. Znaczy to, że noszymy jak szurnyci mniemanóm Bunie po Kynszperku, pływiymy z dużym zanurzyniym łódek a na kóniec nimocno Bunia pije jaksi niemożne plugactwo. Władek cośka toczy ło tym, że je to lektwar...
Dlo urozmajcynio po łobozowisku sie roznosi jak mor choroba co sie nazywo DON JUAN. Ciekawe kto ciyrpi wiyncyj - chłopi albo baby...?
A je tu noc a zasie dziyń i jako wczorej zagłosił Tomaszów rozkaz numer 7 łómane O słóżbe dnia mo dzisio wachta Teletubisie i płynymy do Szabiny. Na trasie aj choć jeno 1 stopiyń je ciekawie, bo ni każdymu idzie slalom wodny z załadowanóm łodzióm. Karamboli jak na D1 przi śnieżyniu, ale dojyżdómy wszyscy. Dziyń smutny bo sipi a leje na zmiane i ani Bebino rybio pomazanka nie pumogo. Dlo zlepszynio humoru stwierdzómy, że syrupy nie rozchodziły etap i wlazły w zwiónzki małżyński z połowóm rzeczy kiere sie z nimi wiózły. Czorny humor potwierdzo łobecność dociyrnych koleżanek z Kynszperka.---
Piyrwszy cud dnia-ciepło kolacja na mokrym drzewie gotowano, drugi-ognisko. Po ćmi a bez misiónczka grómy PATA I MATA. W środe dlo przipómniynio jako to je w szkole przijymnie grómy po ranu WIERSZYKI. Najwiyncyj sie isto podobo szprtóm, bo za wierszyki idzie grabić jedynki... Popołedniu młodsi szalejóm przi FARMEROWI, starzi uż kapke miyni, bo my sóm wilki a aj choć kupa biegómy Roman je w stanie podniecynio(psychicznego)bo to na nic nima. W miyndzyczasie to w obozowisku wyglóndo jak po wielkim praniu aj choć tych +- 50% suszóncych sie rzeczy mo do czystości isto fest daleko. Napómniyni dnia je za HODOWANIE GRZYBKów i PLEśNI W RZECZACH OSOBISTYCH!
Dziśka ficzymy 21.2km przez 5 jazów do Lokta a jelikoż łoprócz tego, że sie babiniec roznimóg nima nic cikawego TU i TERAZ sie troche prziglóndnym ...
1.8.03
I to właśnie dziśka je tyn dziyń kiej je za nami połówka wakacji i dwie trzeci obozu. A łoprócz tego idymy eszcze na zómek co sie Loket nazywo i mómy morbidnie dobre śniodańko w mieście. Jaaa krepliki i kołocze nie sóm każdy dziyń. Na Łokciu jak na Opcioków przistało sie z przewodnika tak troche robiymy ....-rebus ale synek je fajny i rozumiy, że nasze hormony potrzebujóm troche wolności. Troche szwyndómy po podziymiach, nikierzi sie w parze aj hipnóm na wieże bo to cosikej pieknego znaczy. Jak na zómczysko przistało tam majóm aj straszydło, tak kapke dziwnego smoka Szarkana a eszcze soszke takigo typka co sie Gottstein nazywo. Co to je dokładnie za borok nikt nie wiy ale podobno mo nosić szczynści aj smołe. Tak sie wybier!
Downo, downo tymu kiej jeszcze nie było czekulady, elektryki ani kofoli żyła w lasach łokiećskich tako jedna zgraja. Miała pomysły szalóne, ich wyniki były dziki. Nazywali sie kadra i wymyślili gre KUBUSIA PUCHATKA. I jeji wynik je na zapełniyni małej łordynacji chirurgicznej. Ale tymu że dzisio wszyscy majóm takie nienormalne pomysły naszo móndro kucharka nie chciała zóstać kajsik w pryczu i wymyślała, że wieczór Inwalidzi s.r.o zrobióm porzóndek. I tak my zostali z Rumenym w łobozowisku i posłesznie w świetle latarki skludzómy w kuchni. Porzóndki ale majóm i swoje skryte plusy jako naprzikład roześmioci ludzi z baru na widok pracujóncego inwalidy... albo widzicie snad skokać inwalidów na jednej nodze z nieumytymi gorcami każdy dziyń? Reszta je na Czorcich Skałach i mo za zadani znalyźć w opuszczónych kopalniach krasnoludków przepis na Eliksir życio i Ognistóm Bróń przeciwko Złej Mocy. Teren łokoło jaskini je taki kapke szurnyty i kto nimo zdolności łażynio po terenach o wysokim stopniu nachylynio abo nima kozica tak je normalnie bożatko.(to mocie za to żeście sóm zdrowi...)
P.S.Zasie żech zapómniała tu kaj mycnyć urodziny łod naszego mutujóncego Wojty kiery sie nóm 1.8.03 dożył uż 13roków!
W sobote je nóm ale trzeba uż opuścić tyn szworny kemp z ciepłóm wodóm! i spływómy coroz bardzi zielónóm rzykóm do świyntego Huberta. Obiod je smutny, bo nóm eksploduje ulubióno jajcowno pomazanka i muszymy sie zadowolić tak troche łopornym dżemym. Inaczyj tak normalnie jeno po wode z kempu to je tak troche do prycza, bo wiyncyj niż tych 500m z tabliczki... Na wieczerze rizoto!, wieczór grómy świyczkowy fusbal. Wszystko piekne jeno nikierzi jaksi nie widzóm tyn mega kamiyń na trasie...Dalszy dziyń świyntujymy w Karlowych Warach. Wary jako Wary, lyczniczo woda ohydno jak dycki i w dalszym cióngu tam je tak niemożnie drogo a pełno Rusów. Ale aj my sie ale w kóńcu znajdujymy cosikej dlo siebie, bo niedaleko Wrzidla sie idzie zwożyć i dowiedzieć aj wartości tłuszczu...Wygrywo Koczek, bo go mo na sobie jeno łokoło 5 kilo czy jako tam i babóm sie ta zabawa przestowo podobać. Janusz i kamraci po wieczornym przigotowawyniu Greendaya w kuchni niechujóm nieporzóndek i tak Bebi sie na dalszy dziyń gniywo i robi TY,TY,TY!
Greenday je miły i kochany, przijymny i spokojny esi by pominyć ty łosy co sie puściły do Wojtasa a Domela... Na łobiod rażniczi także każdy kwiczy z radości jak babuć w życie. Lenka sie popołedniu z okazji alarmu o kierym nie wiy ani łobożny bali i wcióngo do tego (potajymnie jak dycki...)reszte namiotu. LENKA JEŻEŚ ZBALÓNO?!
Dalszy dziyń uż ale naprowde je trzeba dźwignyć rozlyniwiałe Musculusy gluteusy maximusy spakować sie i kapke deli niż normalnie porzykać, bo zaczynómy tymi szkaradnymi kamiyniatymi 50metrami miyndzy bramkami. Bebi uż cało wyśmioto, bo żyje na pewno fantastycznóm ideóm jak nas tam bydzie łowić miyndzy tymi kamiyniskami, ale niestety nikt ji tego dnia nie robi tak miłego podarunku. Nima niestety bożatko sama - Tomaszowi też nie wychodzi tyn typ na zatónynci Heliosa... Dlo potwierdzynio jak machersko nóm to idzie tu je(niżyj)taki jedno szworne foto made by Tom w roli głównej Tyche. Etap je szkaradny, bo nóm ta rzyka albo stoi albo ciecze - ale to zasie jeno miyndzy takimi potworami kamiyniami. Pomału je nóm trzeba ty łódki aj nosić albo przeciskać. Wiynkszość miyjsc idzie zjechać yny w jaksim metrowym pasie, nikiere uż ani to, o jezach łoczywiście nima ani co mówić. W kóńcu ale jakosi dojyżdzómy i kóńczymy tyn diobelski etap w Wojkowicach. Na wieczerze nudle na słodko, po wieczerzy gra całonocno ... kiero jak dlo kogo kóńczy. Najlepi, tak wyglóndo, że sie majóm Teletubisie. Autobus nas wiezie prawie że aż na miyjsce a spiymy na jaksi prziczepie, także śpiwory sóm rano suche. Reszta sie ale niestety nimo tak piyknie, bo albo jadóm do jaksigo niemożnego prycza, albo tyn prycz je w niemożnym terenie. Najlepi może poopowiadać Daria - patrz nocne nieplanowane kómpani w ryflach w rzyce...Rano przichodzajóm wszyscy utropióni jak bestyje, ale robióm sie, że nic. Głównym celym gry oczywiście ale nima sie wyspać jak najdali łod Spirita, ale nazbiyrać roślinki do lyczniczego napoju dlo bajkowych postaw. I choć sie wszyscy starómy jak urwani, nakóniec żodyn skoro nic na drugi dziyń nimo. W nadzieji, że nóm to w łobozowisku na karimatach doschnie wszyscy roślinki rozkłodómy na słóneczku. To ale eszcze nie wiymy jako katastrofa nas czako łod stróny przeciwników. Ci chytrze i cichutko jako myszy ale też właściwie niechcóncy ty karimaty w pewnym historycznym uż momencie strzepujóm a z nimi aj nasze zielstwo. Po lyczniczych listkach zostowajóm jeno jaksi odlegle im podobne boroki i my nakóniec zbiyrómy pokrziwe a babke w krzokach za namiotami. I tyle jeno ło grze nocnej...J. Po łobiedzie chrzest. Kadra nas posyło pod pretekstym kupczynio do miasta, ale mali sóm móndrzejsi i zaroz po opuszczynio obozowiska drzistajóm o chrzeście szczuróm. Szczury sie zasie masnie chwołóm jaki to sóm silne i wymyślajóm jak im to chrzczyni nic nie bydzie robić...no powiydzmy, że z przimrużyniym łoczysk, by szło rzyc, że sie tu wszyscy śmiejóm
W wielkim smutku i topiónc sie w łzach pragnymy całymu światu łoznajmić, że dnia 6.8.03 w Wojkowicach w tragicznych łokolicznościach zginyło na naszym obozie 5 szczurów. Pragnymy tyż oznajmić, że umiyrali z uśmiychym na gymbach, a Domin śpiywoł.
Pónbóczku z Koszarzisk! dyć dziśka łostatni roz płynymy. Je to prowda... Przed nami je uż jeno 19.7km, czakajóm nas 3 jezy, kiere aj tak nie idzie spłynyć. Rzyka ale aj tak nóm nie chce darować a do ostatni chwile nóm robi pieróński problemy. Tu muszymy toczyć z łódkami jako na ryngiszpilu aby my sie dostali o 10metrów dali kaj uż na nas czakajóm jeno kamiynie, bo wody ani ni na zmoczani kolan. Wszecko je zaroz jakisi smutniejsze jeno wody ubydzie...Utropióni ale aj tak pomyślnie kóńczymy szwyndani wodami Ohrze w 20cyntimetrach jakisikej myntnej cieczy...Ja jaaaa ostatni smyczyni łódek na brzeg, świónteczne targani smradlawych saczków i powitani z piekielnym chymicznym wychodkym ... Dalszego dnia, a je to uż 8.8.03 sie idymy moczać do akwaparku aby nas dóma nie musieli poznować przez metrowóm worstwe brudu. Po wieczerzi urodziny dh Tatika, wyznani miłosne łoboźnego groźnego i Szymrona z kwiotkami kiere my szlohli przi ceście ...
Jynym co miesiónczek wyzyznie zza chmurziska rozpoczynómy ostatnióm uż gre w historyji całego tego obozu. Naszym zadaniym je w kóńcu już zachrónić Królewstwo Bajek i zawrzić roz na zawsze dwiyrze za szkaradnóm Nicotóm, bezradnóm Szebestowóm, radioaktywnym Kapturkym, szurnytym Smurfym i tajymniczym Aladynym. Tymu też żynymy jak stargani przez miasto do telefónu, szwyndómy sie pofidernymi uliczkami ku zómku i kludzymy wyhókane bojkowe ludziki do obozowiska. Po ceście walczymy fizycznie i głowóm z Nieznajómymi o czas aby w pore uwarzić swojimu ludkowi tej z zielin. Usynómy tej nocy ostatni roz we swoich źle zaśledziowanych namiotach...
Pobudka, rozćwiczka, łodbyte myci. Dopołednia robota, popołedniu ... spiymy na kartkach z niedopisanóm pieśniczkóm obozowóm. Lyniwe słóńce dodziubuje przez oszkubane strómy, muchy oblizujóm nasze spocóne pleca, luft je ciynżki jak ty żelazne pieróństwa z werku. Godzinowe rónczyczki pumału sie przesuwajóm ku trzeci popołedniu, muchy odlatujóm a nasze rozespałe kila zaczynajóm pomału pełznyć do wybiylónego obozowiska. Na jaaaaa, obozowicz a obozowiczka, to je robota. Rozlyniwiyni jak ślimok sie zaczyno pomału odśliniać do prycz. Eureka. Na Tomowych digitalkach prawie w tym momencie sie 18.59 przeciepuje na 19.00 a luft jak sikiyra u masorza przecino skrzek Tomowego gwizdka. Wedla siedzóm jacysi cywile tak każdy robi masne miny a Tom rzadzi z pómpkami na tela... że pómpkujóm aj ci cywile ... dokładnie 20 za kremowóm chustke. Zaroz potym łognisko, przirzeczynia, ty niedopisane pieśniczki o tym jak Tomasz je kochany, Bebi dobrze warzi a nóm sie podobajóm rozćwiczki a nienormalno wyżyrka. Tóm noc śniymy o ciepłych kopycach...
Jynym że obóz nima dóma. Aj choć mo ty swoje szkaradne aj piekne strónki od tej chałpy go różni to, że roz sie kóńczy... a to miyni albo wiyncyj przijymnie. A yny na nas je aby my określili jaki je stowani o czwortej rano ...
szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn unk szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn